Σαραγλί σουσαμένιο, από τον Έβρο
Σαραγλί φτιάχνουν σε όλη την Ελλάδα αλλά το σουσαμένιο σαραγλί του Έβρου είναι μοναδικής νοστιμιάς!
500 γρ. σουσάμι, 2 κουτ. σούπας ζάχαρη, 1 κουτ. γλυκού κανέλα σε σκόνη , 7 χωριάτικα φύλλα του εμπορίου , 300 γρ. ελαιόλαδο, 1.000 γρ. (5 κούπες) ζάχαρη , 3 1⁄2 ποτήρια νερό
Για να φτιάξουμε το σουσαμένιο σαραγλί, αρχικά προθερμαίνουμε τον φούρνο στους 160°C.Στη συνέχεια, στρώνουμε με λαδόκολλα ένα ταψί 20 x 30 εκ.Απλώνουμε σε ένα άλλο ταψί το σουσάμι και το βάζουμε να καβουρδιστεί στον φούρνο έως ότου ροδίσει, ανακατεύοντάς το δύο τρεις φορές.Το βγάζουμε και το αφήνουμε να κρυώσει εντελώς. Κατόπιν το ρίχνουμε λίγο λίγο στον πολυκόφτη, τρίβοντάς το εντελώς μέχρι να γίνει φίνα σκόνη.Αδειάζουμε τη σκόνη σε ένα μεγάλο μπολ και αναμειγνύουμε με τη ζάχαρη και την κανέλα.Απλώνουμε στον πάγκο 1 φύλλο. Σκορπίζουμε πάνω του ένα μέρος από τη γέμιση και το σουρώνουμε, να γίνει σαν πλισές, ή το τυλίγουμε σε μακρόστενο ρολό. Κατόπιν, το τοποθετούμε με προσοχή στο ταψί με τη λαδόκολλα.Επαναλαμβάνουμε τη διαδικασία με τα υπόλοιπα φύλλα, φροντίζοντας να μοιράσουμε σε ίσες ποσότητες τη γέμιση. Βάζουμε τα τσαλακωμένα φύλλα (ή τα ρολά) το ένα δίπλα στο άλλο μέσα στο ταψί.Ζεσταίνουμε σε κατσαρολάκι το ελαιόλαδο μέχρι να τσιτσιρίσει.Περιχύνουμε με αυτό τα φύλλα. Το λάδι θα τσιτσιρίζει καθώς θα πέφτει στα φύλλα.Σκεπάζουμε το ταψί με λαδόκολλα και το αφήνουμε όλη τη νύχτα (10-12 ώρες), για να απορροφήσει το σαραγλί το λάδι.Την επομένη, προθερμαίνουμε τον φούρνο στους 180°C.Ψήνουμε το γλυκό μέχρι να ροδίσουν καλά τα φύλλα, για 40-45 λεπτά. Ξεφουρνίζουμε και το αφήνουμε να κρυώσει, για περίπου 1 ώρα.Βάζουμε τη ζάχαρη με το νερό σε μια κατσαρόλα και βράζουμε σε μέτρια φωτιά μέχρι να δέσει ελαφρώς το σιρόπι, για περίπου 5 λεπτά από τη στιγμή που θα κοχλάσει. Ανακατεύουμε μια δυο φορές, ώστε η ζάχαρη να μη μείνει στον πάτο της κατσαρόλας. Αποσύρουμε.Περιχύνουμε το κρύο σαραγλί με μια βαθιά κουτάλα. Αφήνουμε μέχρι να απορροφηθεί το σιρόπι, για τουλάχιστον 2 ώρες.Κόβουμε το σαραγλί σε σχετικά μικρά κομμάτια και σερβίρουμε.
Ζάχαρη,Σουσάμι,Χριστούγεννα,Vegan,Νηστίσιμα